google/wiki40b huggingface dataset:
Nordic Songs

Nordic Songs er et musikkalbum med romanser av den svenske komponisten Gustaf Nordqvist og Edvard Grieg på Vest-Norsk Plateselskap. 
CD-en ble innspilt i Bergen i desember 2002 og april 2003 og utgitt i 2004. Platen er produsert av Dag Fluge, Rolf Nykmark synger baryton og Audun Kayser spiller piano. Platen er spilt inn på et nyrestaurert "Grieg-flygel" fra 1886 hjemme hos Fluge på Kleppestø.
Einsatzgruppen

Einsatzgruppen («Innsatsgrupper»), egentlig Einsatzgruppen der Sicherheitspolizei und des SD, var en paramilitær dødsskvadron tilhørende Schutzstaffel. De var mobile formasjoner, som særlig ble brukt til likvideringer i okkuperte områder, og var underlagt Amt IV i Reichssicherheitshauptamt (RSHA).
De enkelte gruppene ble kalt Einsatzkommando, mens staben ble kalt Einsatzstab. Hver kommando var delt i Einsatztruppe. Ved behov ble gruppene forsterket med polititjenestemenn og utkommanderte fra lokalbefolkningen.
De første gruppene ble satt inn under Anschluss og invasjonen i Tsjekkoslovakia. Deres oppgave var da å sikre viktige dokumenter og å eliminere personer som kunne skape problemer. De sørget også for at lokale nasjonalsosialister ble plassert i viktige stillinger, og for opprettelse av konsentrasjonsleirer.
I 1939 ble Einsatzgruppen omorganisert, og under angrepet på Polen ble det brukt for å likvidere polakker som kunne organisere motstand.

Etter invasjonen av Sovjetunionen

Etter operasjon Barbarossa i juni 1941 ble gruppene sendt østover for å likvidere «uønskede elementer». De er spesielt beryktet for sin rolle i massedrap på jøder. Sammen med spesialpolitistyrker antas de å være ansvarlige for drap på omkring 2 millioner jøder, en tredjedel av det totale antallet som ble drept. Gruppene sto også bak massakrer og enkeltlikvideringer av blant annet sigøynere og kommunister. I utgangspunktet ble fire Einsatzgruppen organisert, hver enhet med 500 til 1000 menn. Hver enhet ble knyttet til en armegruppe: Einsatzgruppe A til armegruppe nord; Einsatzgruppe B til Hærgruppe Midt, Einsatzgruppe C til Armégruppe Syd, og Einsatzgruppe D til 11. Armee i Wehrmacht. Einsatzgruppen ble i noen tilfeller forsterket med soldater fra regulære hærstyrker og disse deltok i oppsamling og drap på jøder.
Heshan (Hebi)

Heshan (kinesisk: 鹤山区; pinyin: Hèshān Qū) er et bydistrikt i den kinesiske provinsen Henan i Folkerepublikken Kina. Det ligger under byprefekturet Hebi.
Heshan har et areal på 159 km² og teller 130.000 innbyggere.
Slør

Slør er et kvinneplagg som dekker håret og ofte, men ikke alltid, ansiktet og av og til hele kroppen. Plagget er laget av løst vevd, tynt eller lett, eller mer eller mindre gjennomsiktig stoff. Nonners slør kalles hakelin. Slør bæres av religiøse, politiske eller andre grunner.
I blant annet tradisjonell jødisk, kristen og islamsk kultur skjuler kvinner håret for ikke å risikere å friste fremmede menn til urene tanker, ettersom håret er blitt ansett å være erotisk ladet. Eksempelvis oppfordrer Paulus, i Det nye testamentet, kvinner til ikke å opptre barhodet når de utøver sin tro. Tradisjonen har rot i assyrisk, mykensk, antikvitet gresk og romersk kultur.
Ildverket

Ildverket er ei øy i Færder kommune. Ildverket ligger ved Sandøsundleden på østsiden av Tjøme.
Ildverket er et populært utfartsmål for fritidsflåten; spesielt godt kjent er Paradisbukta med flott sandstrand.  På øya er det anlagt brygge og fortøyningsmuligheter på vestsiden og nordsiden.  Det er overnattingsmuligheter på ei turisthytte tilknyttet Kystled Oslofjorden. Hytta disponeres av Oslofjordens Friluftsråd.
På Ildverket var det fast bosetning i første halvdel av 1900-tallet, og hustuftene hører til øyas kulturminner. 
Ildverket ble i 2013 en del av Færder nasjonalpark, og øya var tidligere i Ormø-Færder landskapsvernområde.
Airamero

Airamero var en norsk jazzgruppe, bestående av Johannes Eick på kontrabass, Per Oddvar Johansen på trommer, Trygve Seim  på saksofon og Christian Wallumrød på piano.  De deltok blant annet på Kongsberg Jazzfestival (1991 og 1992), turne i Skandinavia og Tyskland i 1994.
Airamero ga ut platen Airamero, med komposisjoner av Seim og Wallumrød, på Odin Records (1993).
Silinae

Utseende

Biller med bløte, eller lite kitiniserte dekkvinger. De har velutviklede flygevinger under de bløte dekkvingene. Hodet er ganske stort, fremstrakt, med små, runde, utstående fasettøyne. Antennene er 11-leddete, ganske lange og trådformede. De har et «rynkete» brystskjold.
Cameron Crombie

Idrettskarriere

Crombie drev tidligere med roing, og ble australsk mester i 2015, men kunne ikke delta under VM i pararoing 2015 på grunn av problemer med klassifiseringen, og byttet da til friidrett. Han debuterte internasjonalt innen friidrett ved VM i parafriidrett 2017, og vant der kulestøt med ny verdensrekord i klassen F38, på 15,95 meter. Han deltok også i spydkast, der han kom på femteplass. 
I februar 2018 ble han australsk mester i kulestøt, i klassen for stående, der han kastet 15,77 meter. Han deltok i Samveldelekene 2018, og vant der kulestøt i klassen F38.
Stemnebøveten

Stemnebøveten på Hisarøyna i Gulen kommune er antatt å ha vært en del av et nettverk av veter (viti, ildvarder, vedvarder) for varsling ufred i området som lå inn under Gulatinget. Fra Stemnebøveten er det frisikt til Vetefjell på Krakhellenipa ytterst i Sognefjorden. Derifra gikk det en varslingslinje innover fjorden til Veten ved Bekken, Veten ved Torvund, Vardeneset på Måren, Veteneset på Sæle, Vetehaugen eller Vokeskorane i Vik, Skriki i Norane, Vetanosi, Skar, Okken og Ulvisnubben i Lærdal, Stogonosi og Hugakollen i Vang. Vetene over Filefjell er usikre, men det er lokalisert mulige steder nær gamle tufter på Filefjell. Disse er plassert slik at det er sikt mellom dem langs med en gammel vegtrase på nordsida av elva. Dette kan være det gamle vetesystemet, men noe definitivt bevis mangler. Vetastuen fra Vetanosi står på Sogn Folkemuseum.
Allerede i Gulatingsloven er veter og vetevakt omtalt. Senere er det kommet til vetestuer for de som skulle holde vakt, men disse er ikke omtalt i Gulatingsloven. Vetesystemet i Gulen hører til systemet som strekker seg innover Sognefjorden. Gulatinget dekte Sognefjorden, og til og med 1125 hørte også deler av Valdres og Hemsedal inn under området.
Veter blir gjerne delt i de som tilhører stamlinjene for rask varsling og de som tilhører nettverk for lokal varsling. De som tilhører stamlinjene har gjerne lange sprang mellom hver vete, avstanden er rundt 15-30 km mellom de enkelte. Dette gjorde det mulig å tenne de i rask rekkefølge og slik sende beskjed om ufred. Disse vetene lå ofte slik til at det ikke var mulig å se de nede i dalene, derfor var det lokale vetesystem som varslet videre. I de lokale vetesystemene var det typisk 4-7 km mellom de enkelte vetane og det måtte tennes langt flere for å sende beskjed over samme avstand som for stamlinjene. Stemnebøveten er antatt å ha tilhørt stamlinjenettet.
Valnesfjorden

Valnesfjorden er en bred fjordarm på nordsiden av Skjerstadfjorden i Bodø og Fauske kommune i Nordland. Fjorden har innløp mellom Mjønes i nordvest og Alvenes i sørøst og strekker seg 8 kilometer nordøstover til Nordvika i bunnen av fjorden. Valnesfjordvatnet ligger like øst for fjorden.
Tettstedet Strømsnes ligger på østsiden av fjorden. Riksvei 80 går langs øst- og nordsiden av fjorden.
Allgäu-Alpene

Daler og videre inndeling

Den største dalen i Allgäu-Alpene er den til elven Iller, som strekker seg nordfra mot Alpene og bl.a. omfatter byene Kempten, Immenstadt og Oberstdorf. Større daler på den østerrikske siden av fjellgruppa er Kleinwalsertal (Vorarlberg) og Tannheimer Tal (Tirol). Den førstnevnte dalen er en funksjonell østerriksk eksklave, siden den bare er tilgjengelig via Oberstdorf i Tyskland. Mellom Kleinwalsertal og Tannheimer Tal danner Allgäu-Alpene en utpreget hovedkam. Vest og nord for denne består de derimot av en rekke mindre fjellgrupper. Tannheimer Berge nord for Tannheimer Tal er kjedens østligste delgruppe (2238 moh. i Kellenspitze).

Geologi

De viktigste bergartene i Allgäu-Alpene er dolomitt fra trias; kalk fra jura; sandstein, kalkstein, mergel og flysch fra kritt; og molasse fra paleogen.
25 mm Hotchkiss panservernkanon

25 mm Hotchkiss panservernkanon var en fransk panservernkanon som var i tjeneste i første del av andre verdenskrig.

Historie og utvikling

Tidlig på 1920-tallet hadde Frankrikes hær kommet til den konkulsjon at infanterikanonen 37 mm TRP ikke var tilstrekkelig kraftig for å bekjempe fiendtlige stridsvogner. I 1926 foreslo Hotchkiss en 25 mm-modell som til slutt ble tatt i tjeneste i 1934 under navnet canon de 25 mm semi-automatique modèle 1934, vanligvis bare omtalt som canon de 25. Ved utbruddet av andre verdenskrig var dette det viktigste panservernvåpenet til det franske infanteriet.
I 1935 ble 25 mm-kanonen også vurdert av den amerikanske hæren.
Når det britiske ekspedisjonskorpset rykket inn i Frankrike i 1939 hadde det for få panservernvåpen slik som «Ordnance QF 2-pdr». De fikk utlevert canons de 25, som ble kjent som Anti-Tank Gun, 25 mm. Hotchkiss, Mark I on 25 mm. Carriage, Mark I i britisk tjeneste.
Eksemplarer tatt av tyske styrker ble brukt av dem under navnet 2.5cm Pak 112(f).
Finland kjøpte 50 franske kanoner under vinterkrigen, men bare 40 ble levert i februar 1940 gjennom Norge. De gjenværende ti ble erobret av tyske styrker under angrepet på Norge i 1940. Omtrent halvparten av de våpnene som ble levert ble brukt i krigen, og tre av disse ble tapt i kamp. Under Moskvafreden solgte tyskerne 200 erobrede kanoner til finnene. 133 av disse var av modell M/34 og resten modell M/37, og den ble kalt 25 PstK/34 og 25 PstK/37 i finsk tjeneste. Disse var ute av tjeneste i første linje før 1943.
25 mm Hotchkiss kom også til Norge med allierte styrker: den britiske 15. infanteribrigade hadde fem stykker med til slaget ved Kvam. To slike kanoner er utstilt i Gudbrandsdal Krigsminnesamling, hvorav minst en med sikkerhet var med i slaget ved Kvam. Kanonen stoppet blant annet en tysk tanks av typen Neubaufahrzeug i kampene.
Færøybankene

Færøybankene er en fiskebanke som strekker seg rundt 100 km sørvestover fra Færøyene. Bredden er på mellom 50 og 70 km og minstedybden er på 87 meter. Området har sin egen torskestamme som har vært viktig for Færøyenes fiskeindustri.
Ouessant

Befolkningsutvikling

Antall innbyggere i kommunen Ouessant
Referanse:INSEE
Distribusjonskjede

En distribusjonskjede er sammenhengen mellom de forskjellige leddene i fordelingen av varer eller tjenester fra produsent til endelig forbruker.
Eksempel: Skog -> Hogger -> Sagbruk -> Trelastlager -> Snekker -> Hus -> Kunde
Mange ganger er det (heldigvis) flere enn én leverandør av en tjeneste, noe som gjør distribusjonen mer feiltolerant. For eksempel kan det være mange tømmerhoggere og flere sagbruk. Så om én av dem legger ned, går det ikke nødvendigvis ut over distribusjonen; sluttproduktet kan leveres ved å benytte alternativ distribusjonskjede.
Pagyris

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Kjønnsforskning

Mannsforskning

Mannsforskning et nyere forskningsområde som kan ses som en del av kjønnsforskningen eller som tematisk fokus uavhengig av fag. Mannsforskning oppstod fra 1970-tallet som et svar på og en kritikk av mannsrettighetsbevegelser, og hadde et feministisk utgangspunkt. Andre navn på mannsforskningen er kritiske maskulinitetsstudier, kritisk mannsforskning eller menn og maskuliniteter. På engelsk betegnes dette forskningsområdet som men's studies, masculinity studies, men and masculinities eller critical studies on men. Det finnes noen få mannsforskere (fremst blant dem Warren Farrell) som kritiserer det feministiske utgangspunktet for mainstream mannsforskning.

Homoforskning

Homoforskningen (på engelsk opprinnelig kalt Lesbian and gay studies e.l.) vokste frem i USA fra 1970-tallet, inspirert av kvinneforskningen og afro-amerikanske studier, og av Frankfurtskolens kritiske teori. Denne forskningen hadde som utgangspunkt å avdekke undertrykkelse av lesbiske og homofile opp gjennom historien. Homoforskningen var lenge et lite fagområde som ofte møtte betydelig motstand, men fra 1980-tallet ble den mer akseptert og det oppstod større forskningsmiljøer. Homoforskningens mest sentrale teori i dag, queerteori, fikk stort gjennomslag fra begynnelsen av 1990-tallet. Queerteorien hevder kjønn er en «sosial konstruksjon» og kritiserer inndelingen i to kjønn. Den rådende kjønnsorden blir beskrevet som «heteronormativiteten», og homoforskere og tilhengere av queerteori vektlegger at dette er noe de ønsker å bekjempe. Homoforskning kalles i dag på engelsk gjerne Queer studies, LGBT Studies, LGBTQ Studies e.l.
Homoforskningen blir i dag som regel oppfattet som en viktig del av kjønnsforskningen, og queerteorien er også integrert i store deler av kjønnsforskningen ellers. Homoperspektivet og queerteorien er likevel tildels omstridt innen kjønnsforskningen, og blir av endel oppfattet som postmodernistisk og uten særlig substans. Vekten på homofile perspektiver innen kjønnsforskningen blir også kritisert for å være svært uproporsjonal og uten særlig relevans for de aller fleste kvinner og menn.

Familieforskning

Et eldre forskningsområde, som har eksistert siden midten av 1900-tallet, er familieforskning, som står tematisk nær kjønnsforskningen, og ofte oppfattes som en del av kjønnsforskningen.

Kritikk mot kjønnsforskningen

Kjønnsforskning er et omdiskutert fagfelt.
Kjønnsforskningen har ofte vært utsatt for kritikk, særlig fra representanter for andre fagtradisjoner, som særlig har hevdet at kjønnsforskningen er sterk politisert. Mange kvinne- og kjønnsforskere vektlegger selv at det er et mål for kvinne- og kjønnsforskningen å endre samfunnet for å få mer likestilling. På samme måte argumenterer homoforskere for at de ønsker å skape mer toleranse for annerledeshet i samfunnet.
I Norge førte programserien Hjernevask i 2010 til debatt om kjønnsforskningen.
Private equity

Typer PE-investeringer

Private equity-fond deles ofte i tre hovedgrupper som er relatert til den investeringsfasen fondene går inn i: såkornfond, venturefond og oppkjøpsfond (også kalt buyout-fond).

Såkorn

Såkornfond går inn i en svært tidlig fase i teknologibedrifter, gjerne før bedriften har omsetningen eller før det er klart om teknologien vil fungere. Såkornfond er således den investeringsformen med høyest risiko. Såkornfond utgjør en liten andel av PE-markedet, og er ofte regionalt betinget.

Venture

Venturefond investerer i unge bedrifter i oppstartsfasen. I tillegg til kapital tilfører fondene bransjekunnskap, nettverk og strategisk rådgivning til bedriftene med henblikk på å utvikle selskapet til et modent selskap med god inntjening.  Kjente norske venturefond er Energy Ventures, Northzone Venture og Verdane Capital Advisors.

Oppkjøp

Oppkjøpsfond (buyout-fond) investerer i mer modne bedrifter i vekst og/eller i omstillingsprosesser, og kjøper seg tradisjonelt en majoritetsandel av selskapet. Oppkjøpet skjer oftest i form av såkalt leveraged buyout (LBO), dvs. oppkjøp som har en stor andel av lånefinansiering. Ofte har oppkjøpsfond med seg ledelsen og/eller ansatte i bedriften, profesjonelle omstillingsledere og andre virksomheter som investeringspartnere. Avhengig av partnertypen kan oppkjøp klassifiseres som management buyout (MBO), employee buyout (EBO), management buyin-buyout (BIMBO ), eller institutional buyout (IBO). 
Oppkjøpsfond står for den største andelen av PE-markedet i Norge og internasjonalt. Kjente norske buyout-aktører er Herkules Capital,  Norvestor Equity og FSN Capital. De svensketablerte fondene Altor Equity Partners, Nordic Capital og EQT er også aktive i Norge, i tillegg til sektorspesifikke fond som HitecVision Private Equity

Spesialiserte PE-investorer

I tillegg til fondene som er spesialisert på direkte investeringer i bedrifter, finnes det flere aktører som er spesialisert på investeringer i PE-fond. Her skilles det mellom såkalte primary fond og secondary fond.
Primary fond (fond-i-fond) investerer i nylig etablerte private equity-fond før fondene starter sin investeringsperiode. Den mest kjente aktøren er det statlige investeringsselskapet Argentum Fondsinvesteringer.
Secondary fond (også kjent som secondary indirect private equity) kjøper hele private equity-fond eller andeler i allerede etablerte fond, eller en portefølje av direkteinvesteringer. Her er Argentum Fondsinvesteringer og Cubera Private Equity de mest kjente aktørene.
Grunnkretser i Tana kommune

Grunnkretser i Tana kommune er delområder og grunnkretser som seksjonerer Tana kommune, Finnmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Colombo

Historie

Colombo var antagelig kjent for romerske, arabiske og kinesiske handelsreisende for mer enn 2000 år siden. Muslimer slo seg ned det i det 8. århundre, og tok kontroll over mye av handelen mellom de singalesiske kongerikene og resten av verden.
Portugiserne ankom i det 16. århundre, og bygde et fort der for å beskytte handelen med krydder. Byen ble så tatt av nederlenderne i det 17. århundre. I 1802 var Ceylon blitt en britisk kronkoloni, og Colombo ble hovedstad i denne.

Borgerkrigen

31. januar 1996 kjørte Tamiltigrene en lastebil fylt med eksplosiver inn i porten til sentralbanken i Colombo. Eksplosjonen drepte minst 86 og såret over 1400. Dette var Tigrenes siste store angrep i byen.

Næringsliv

Svært mange srilankesiske selskaper har sitt hovedkvarter i Colombo. Blant industrier i byen finner man produksjon av kjemikalier, tekstiler, glass, sement, lærvarer, møbler og smykker. Det ligger også et oljeraffineri ved byen.
Byen har en av de mest moderne infrastrukturer i det sørlige Asia, og subkontinentets største havn.
Kirjan Waage

Priser og utmerkelser

Med Wakka Wakka Productions har Waage vunnet en rekke internasjonale utmerkelser. I 2008 ble kompaniet hedret med en UNIMA Citation of Excellence for oppsetningen Fabrik: The Legend of M. Rabinowitz. I 2011 mottok de et «Obie Award»-stipend. Wakka Wakka har også blitt tildelt hele fire «Drama Desk Awards». I 2013 fikk kompaniet også en «Special Drama Desk Award for Sophisticated Puppetry». Dessuten har de vunnet en «Helen Hayes Award for Outstanding Visiting Production».
Individuelt har Kirjan Waage blitt tildelt en «Hawes Design Award» for sitt arbeid med produksjonen Fabrik.
Henie Onstad Kunstsenter

Badeplass

Ved kunstsenteret er det en populær badeplass.
Martha Argerich

Liv og virke

Hun begynte å spille piano som treåring, og hun ga sin debutkonsert i en alder av åtte (1949), da hun spilte Beethovens Klaverkonsert i C-dur, op. 15. I 1950 spilte hun Mozarts Klaverkonsert in d-moll, KV. 466, og Bachs  Fransk Suite i G-dur, BWV. 816.
Familien hennes flyttet til Europa i 1955, og Argerich studerte da sammen med Friedrich Gulda i Østerrike. Senere studerte hun med Arturo Benedetti Michelangeli og Stefan Askenase. I 1957 vant hun både den internasjonale musikkonkurransen i Genève og Ferruccio Busonis internasjonale konkurranse i løpet av tre uker. Argerich vant den syvende Chopinkonkurransen i Warszawa i 1965.
Fiktive Rutlesalbum

The Rutles er et fiktivt band, laget som en parodi på The Beatles. Her følger en liste over alle de fiktive albumene som Neil Innes og Eric Idle fant på for filmene All You Need Is Cash og Can't Buy Me Lunch.

The Triangular Album

(Parlourphone?, mid-'60s)

En plate formet som en triangel, som dessverre ikke var mulig å lytte til. Andre former ble foreslått, men en annen ble utgitt, og bare for en kort tid.

1

(samleplate – Rutle/Parlourphone, 2000)

Kommentar til 1.
David Bowie påstår i The Rutles 2 at selv om The Rutles hadde strevd mot nummer én i årevis, hadde han selv oppnådd å kreve fire for sitt neste album før dem.

Old Bag

(Ron Nasty – Rutle, 1968)

Kommentar til Two Virgins.
Ron Nastys kontroversielle 1968-album. Det sjokkerende nakenfotoet på albumets omslag ble pakket inn i en gammel bag. David Bowie tok albumtittelen som en fornærmelse mot kona si.

My Sweet Rut

(Stig O'Hara – Rutle 1970)

Kommentar til the George Harrison single "My Sweet Lord".
Sangtittelen "My Sweet Rut" fantes på baksiden av coveret til The Rutland Weekend Songbook.

White Dopes On Punk

(Dirk McQuickly & The Punk Floyd – Rutle, 1970s)

Kommentar til "White Punks on Dope", som vist på omslaget til The Rutles LP-en.

Dark Side of the Sun

(Dirk McQuickly & The Punk Floyd – Rutle, 1973)

Kommentar til Pink Floyds The Dark Side of the Moon. Nevnt av Conan O'Brien i The Rutles 2.
Leptophaula

Utseende

En middelsstor, avlang, matt, lysbrun trebukk. Antennene er forholdsvis korte, og hodet nedbøyd, slik at arten overflatisk kan minne mer om en smeller enn om en trebukk. Antennene er tynne og omtrent halvparten så lange som kroppen. Hodet er rundet og nedbøyd, sett ovenfra går det tilsynelatende i ett med pronotum, som er omtrent så langt som bredt og litt tønneformet. Oversiden er kledt med lysbrune, nedliggende hår. Dekkvingene er lange og nokså smale, jevnt tilsmalnende bakover.

Utbredelse

Arten er kjent fra Colombia og Venezuela.
Abjad

Abjad (uttales /abdsjad/) er en form for skriftsystem hvor hver bokstav står for en konsonant; det vil si at leseren må legge til vokalen selv. Det er et uttrykk foreslått av Peter T. Daniels for å kunne erstatte uttrykket «konsonantalfabet» og lignende, for å referere til de vestsemittiske skriftsystemer. Noen lingvister mener at abjader utgjør en undergruppe av alfabeter, mens andre mener det er en egen type skriftsystem. I vanligtale inneholder navnene på abjader ordet «alfabet», som for eksempel det fønikiske alfabet og det arabiske alfabet.
Ifølge Daniels’ formuleringer skiller abjadene seg fra andre alfabeter ved at kun konsonantene, og ikke vokalene, er representert iblant grunngrafemene. Abjader skiller seg også fra en annen kategori oppfunnet av Daniels, abugidaene, der vokalen er «innebygget» i fonologien, slik at en konsonant ikke bare representerer en konsonant men en konsonant og vokal. Vokallyden kan ofte endres gjennom å legge diakritiske tegn til konsonanten. I en abugida blir vokalene alltid markert, enten med et diakritisk merke, et lite tillegg på bokstaven, eller et eget tegn, i motsetning til en abjad, der det òg finnes slike vokaltegn (som for eksempel nikkud i det hebraiske alfabet, og harakat i det arabiske alfabet), men der bruken er valgfri.

Etymologi

Systemets navn kommer fra det arabiske ordet for «alfabet», som er satt sammen av de første fire bokstaver i det arabiske alfabet i den eldre abjadiske rekkefølgen, på samme måte som det norske ordet «alfabet» er satt sammen av navnene på de to første bokstavene i det greske alfabet, alfa og beta (samme med det hebraiske alfabets bokstaver alef og bet).
FN-dag

FN-dag er en utvalgt dag i året der De forente nasjoner (FN) ønsker å rette oppmerksomheten mot en utvalgt sak. Gjennom markering av slike dager ønsker FN å utbre kjennskapen til ulike tema, øke bevisstheten om problemer og mane til skjerpet innsats for å iverksette løsninger.
De fleste FN-dagene har blitt fastsatt av FNs generalforsamling. Andre er fastsatt av en av FNs særorganisasjoner. Den første dagen som ble fastsatt var FNs menneskerettighetsdag. Denne dagen ble vedtatt av Generalforsamlingen 4. desember 1950 ved resolusjon 424 (V). Per februar 2014 fantes det 122 FN-dager.
I tillegg til dager, har FN også erklært spesielle år og tiår for å markere utvalgte saker og øke oppmerksomheten mot spesielle saker.
Giovanni Battista Tiepolo

Liv og verk

Tiepolo, som gikk i lære hos maleren Gregorio Lazzarini, arbeidet allerede i 1717 som selvstendig kunstner i Venezia, hvor han fikk en rekke oppdrag med utsmykking av kirker og adelspalasser.
Mellom 1750 og 1753 utførte Tiepolo sitt mesterverk, freskeutsmykningen av den fyrstebiskopelige residensen i Würzburg, hvor han ble assistert av sine sønner Giovanni Domenico og Lorenzo. Disse monumentale freskene, med sin lyse koloritt, gjorde Tiepolo viden kjent.  Han fikk bestilninger fra hoffet i Frankrike, England og Russland.  Fra 1762 var han virksom ved det spanske hoffet og utførte fresker i blant annet Palacio Real i Madrid.
The Very Best of The Doors (2007)

Sporliste

Alle sangene er skrevet av The Doors unntatt hvor annet er notert.